**Ursită**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Era târziu, iar vara doar un moft

Cu panglici albe şi cu bagatele,

Ea rătăcea pierdută într-un soft,

El dezbrăca o rimă de atele.

În faptul serii, fără niciun bob,

O ursitoare cu puteri astrale

Le-a dăruit, din cerul mat, un ciob,

Un cântec în culorile spectrale,

O noapte cu sclipiri, în zori tăciuni

Mocnind tăcut pe inimi, la fereastră

O vară caldă, seri cu rugăciuni

Şi-o toamnă colorată, verde-albastră.

- Era devreme, printre partituri,

C-o foaie transformată-n evantai

Solfegiam dramatice măsuri,

Era probabil... „Madame Butterfly”.

Pianul depresiv abia-ndrăznea

Să se-ncadreze în acest decor,

Când mâna ta uşor îl atingea

Chopin ofta, „Prelude în E-minor”.

Un geam deschis şi-o pală de vânt cald,

Prima secundă din ursitul vis,

Pictată în nuanţe de smarald...

Nu cred că e ceva să fi omis.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014